Ψήφισμα του Συμβουλίου

της 26ης Ιουνίου 2001

σχετικά με την επιστήμη και την κοινωνία και τις γυναίκες και την επιστήμη

(2001/C 199/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

1. ΥΠΕΝΘΥΜΙΖΟΝΤΑΣ τα άρθρα 2 και 3 της συνθήκης για την ίδρυση της Ευρωπαϊκής Κοινότητας, στα οποία κατοχυρώνεται η προαγωγή της ισότητας μεταξύ ανδρών και γυναικών ως ένας από τους στόχους της Κοινότητας,

2. ΥΠΕΝΘΥΜΙΖΟΝΤΑΣ τα συμπεράσματα των Ευρωπαϊκών Συμβουλίων της Λισσαβόνας στις 23/24 Μαρτίου 2000 και της Στοκχόλμης στις 23/24 Μαρτίου 2001 σχετικά με τη δημιουργία μιας ευρωπαϊκής κοινωνίας βασισμένης στη γνώση, με έμφαση που δίνεται στην εκπαίδευση, την κατάρτιση και τις δεξιότητες στην τεχνολογία των πληροφοριών και στις δεοντολογικές πτυχές της βιοτεχνολογίας, αντίστοιχα,

3. ΥΠΕΝΘΥΜΙΖΟΝΤΑΣ την ανακοίνωση της Επιτροπής, της 18ης Ιανουαρίου 2000, με τίτλο "Για έναν ευρωπαϊκό χώρο στον τομέα της έρευνας", καθώς και την ανακοίνωση της Επιτροπής, της 4ης Οκτωβρίου 2000, με τίτλο "Δημιουργία του ευρωπαϊκού χώρου έρευνας", στην οποία γίνεται αναφορά στη σημασία των θεμάτων επιστήμης και κοινωνίας,

4. ΥΠΕΝΘΥΜΙΖΟΝΤΑΣ το ψήφισμα του Συμβουλίου, της 16ης Νοεμβρίου 2000(1), σχετικά με την ανάγκη να εμβαθύνει τη συζήτηση για το ρόλο που διαδραματίζει η επιστήμη στην κοινωνία, να αυξήσει τη συνειδητοποίηση των θεμάτων από το ευρύ κοινό και να ενισχύσει τους δεσμούς, μεταξύ των ερευνητικών πολιτικών και των αναγκών της κοινωνίας,

5. ΣΗΜΕΙΩΝΟΝΤΑΣ το έγγραφο εργασίας της Επιτροπής, της 16ης Νοεμβρίου 2000, με τίτλο "Επιστήμη, κοινωνία και ο πολίτης στην Ευρώπη", το οποίο επισημαίνει ορισμένα σημαντικά θέματα τόσο για τους υπεύθυνους για τη χάραξη πολιτικών όσο και για τους ευρωπαίους πολίτες, και την έκθεση της 30ής Μαΐου 2001 που κατάρτισε εξ ιδίας πρωτοβουλίας η Οικονομική και Κοινωνική Επιτροπή για το έγγραφο αυτό,

6. ΕΧΟΝΤΑΣ ΥΠΟΨΗ τις συζητήσεις με θέμα επιστήμη και κοινωνία που διεξήχθησαν κατά την άτυπη σύνοδο των υπουργών Παιδείας και Έρευνας στην Ουψάλα στις 2 Μαρτίου 2001,

7. ΥΠΕΝΘΥΜΙΖΟΝΤΑΣ τη συνεδρίαση για τον επιστημονικό και τεχνολογικό πολιτισμό, που έγινε στη Λισαβόνα στις 10 και 11 Μαΐου 2001,

8. ΕΧΟΝΤΑΣ ΥΠΟΨΗ την έκθεση του Νοεμβρίου 1999 του Ευρωπαϊκού Δικτύου Τεχνολογικής Αξιολόγησης (ΕΤΑΝ), με τίτλο "Επιστημονικές πολιτικές στην Ευρωπαϊκή Ένωση: προαγωγή της αριστείας μέσω της ενσωμάτωσης της ισότητας των φύλων",

9. ΥΠΕΝΘΥΜΙΖΟΝΤΑΣ την πρόοδο που επιτεύχθηκε στα κράτη μέλη και τις συνδεδεμένες χώρες μετά την ανακοίνωση της Επιτροπής "Γυναίκες και επιστήμη: κινητοποίηση των γυναικών με σκοπό τον εμπλουτισμό της ευρωπαϊκής έρευνας" και μετά το ψήφισμα του Συμβουλίου, της 20ής Μαΐου 1999, για τις γυναίκες και την επιστήμη(2), καθώς και το ψήφισμα του Ευρωπαϊκού Κοινοβουλίου, της 3ης Φεβρουαρίου 2000, σχετικά με την ανακοίνωση αυτή· ΕΚΦΡΑΖΟΝΤΑΣ ΤΗΝ ΙΚΑΝΟΠΟΙΗΣΗ ΤΟΥ για το έργο της ομάδας του Ελσίνκι,

10. ΣΗΜΕΙΩΝΟΝΤΑΣ το έγγραφο εργασίας της Επιτροπής, της 15ης Μαΐου 2001, με τίτλο "Γυναίκες και επιστήμη: η ισότητα μεταξύ ανδρών και γυναικών ως μοχλός μεταρρύθμισης της επιστήμης", το οποίο προτείνει μια στρατηγική σχετικά με τις γυναίκες και την επιστήμη,

11. ΣΗΜΕΙΩΝΟΝΤΑΣ την πρόσφατη έκθεση της επιτροπής επιστημονικής και τεχνικής έρευνας (CREST) με θέμα "Επιστήμη και κοινωνία",

12. ΑΝΑΓΝΩΡΙΖΕΙ την ανάγκη:

- τόνωσης του διαλόγου με την ευρύτερη κοινωνία για θέματα δημόσιου συμφέροντος και κοινής μέριμνας στο επιστημονικό πεδίο,

- προώθησης, μεταξύ των νέων, του ενδιαφέροντος για την επιστημονική εκπαίδευση, την έρευνα και τις επαγγελματικές σταδιοδρομίες στον τομέα της επιστήμης,

- προώθησης του ρόλου των γυναικών στην επιστήμη και ενίσχυσης των επαγγελματικών προοπτικών τους στο επιστημονικό πεδίο και στον τομέα της επιστημονικής διαχείρισης,

- συγκέντρωσης και συνέχισης των προσπαθειών για την προαγωγή της ενσωμάτωσης της ισότητας των φύλων τόσο σε ευρωπαϊκό όσο και σε εθνικό επίπεδο,

13. ΑΝΑΓΝΩΡΙΖΕΙ ότι τα ζητήματα αυτά ενυπάρχουν σε όλες τις πτυχές της επιστημονικής και τεχνολογικής προόδου και υπογραμμίζει ότι είναι σημαντικό οι επιστημονικές πρόοδοι να είναι ανοικτές στην κοινωνία και η κοινωνία, καθώς και οι ενδιαφερόμενοι κύκλοι συμφερόντων να συμμετέχουν περισσότερο στις διαδικασίες χάραξης πολιτικής,

14. ΑΝΑΓΝΩΡΙΖΕΙ ότι η πρόταση για το έκτο πρόγραμμα πλαίσιο συμβάλλει στη δημιουργία του ευρωπαϊκού χώρου έρευνας και ΕΚΦΡΑΖΕΙ ΤΗΝ ΙΚΑΝΟΠΟΙΗΣΗ ΤΟΥ διότι το θέμα "Επιστήμη και κοινωνία" περιλαμβάνεται στην εν λόγω πρόταση ως μια από τις δράσεις προτεραιότητας· ΑΝΑΓΝΩΡΙΖΕΙ την ανάγκη να εξασφαλιστεί ότι τα θέματα που αφορούν την επιστήμη και την κοινωνία αντιμετωπίζονται με συνεπή και συντονισμένο τρόπο καθ' όλη την εφαρμογή του προγράμματος-πλαισίου,

ΓΙΑ ΤΟ ΣΚΟΠΟ ΑΥΤΟ, το Συμβούλιο, σε συνάρτηση με την "Επιστήμη και κοινωνία":

15. ΕΝΘΑΡΡΥΝΕΙ τα κράτη μέλη και την Επιτροπή να εξετάσουν μέτρα για τη δικτύωση, τη συγκριτική αξιολόγηση και την ανταλλαγή βέλτιστων πρακτικών, προκειμένου να βελτιωθεί ο διάλογος μεταξύ επιστήμης και κοινωνίας, συμπεριλαμβανομένης, όπου κρίνεται σκόπιμο, της εξέτασης της ανάγκης να αναπτυχθούν κοινές πρακτικές και κατευθυντήριες γραμμές για την αξιολόγηση και τη διαχείριση του κινδύνου και για τη χρησιμοποίηση επιστημονικών συμβουλών για τη διακυβέρνηση,

16. ΕΝΘΑΡΡΥΝΕΙ τα κράτη μέλη και την Επιτροπή να καταβάλλουν προσπάθειες για να βελτιώσουν τη συνειδητοποίηση των θεμάτων επιστήμης και τεχνολογίας από το ευρύ κοινό, να τονώσουν τη διάδοση της επιστήμης και του ενδιαφέροντος των μέσων μαζικής ενημέρωσης από την άποψη αυτή, συμπεριλαμβανομένης της δυνατότητας ανάπτυξης μιας ευρωπαϊκής πρωτοβουλίας για τον επιστημονικό και τεχνολογικό πολιτισμό, να προωθήσουν την επιστημονική εκπαίδευση, ιδίως εντείνοντας το συντονισμό των εθνικών και ευρωπαϊκών δραστηριοτήτων και πολιτικών σε αυτούς τους τομείς, ενώ ταυτόχρονα θα τονίζεται η ανάγκη να αναπτυχθούν στρατηγικές για να προσελκυσθεί η νέα γενιά σε επιστημονικά και τεχνολογικά επαγγέλματα,

17. ΚΑΛΕΙ τα κράτη μέλη και την Επιτροπή να προωθήσουν, σε στενή συνεργασία με την επιστημονική κοινότητα, τη διοργάνωση τακτικών εκδηλώσεων με μεγάλη προβολή και ποιότητα, οι οποίες θα παρουσιάζουν σημαντικά θέματα επιστημονικής και τεχνολογικής έρευνας και θα εξετάζουν επιστημονικά και τεχνολογικά ζητήματα που ενδιαφέρουν ευρύτερα το κοινό,

18. ΚΑΛΕΙ τα κράτη μέλη και την Επιτροπή να συνεχίσουν τις δραστηριότητες που στοχεύουν στην έναρξη διαλόγου για δεοντολογικά ζητήματα σε σχέση με την επιστήμη και τις τεχνολογίες σε ευρωπαϊκό, εθνικό, περιφερειακό και τοπικό επίπεδο,

19. ΣΥΝΙΣΤΑ στην Επιτροπή, από κοινού με τους εκπροσώπους εθνικών θεσμικών οργάνων από τα κράτη μέλη και με τη συμμετοχή, ως ενδείκνυται, των υποψηφίων χωρών που συνδέονται με ερευνητικά προγράμματα της Κοινότητας, να διερευνήσουν τα μέσα προώθησης της συνεργασίας με τους υφιστάμενους φορείς που λειτουργούν στο χώρο αυτό, με προοπτική την παρακολούθηση των κοινωνικών, δεοντολογικών και νομικών εξελίξεων σε σχέση με συναφή ερευνητικά ζητήματα επιστήμης και τεχνολογίας και να αυξήσουν την ανταλλαγή πληροφοριών σχετικά με τα θέματα αυτά,

20. ΚΑΛΕΙ την Επιτροπή να υποβάλει στο Συμβούλιο το προτεινόμενο πρόγραμμα δράσης της για την επιστήμη και την κοινωνία πριν από το τέλος του 2001,

ΓΙΑ ΤΟ ΣΚΟΠΟ ΑΥΤΟ, το Συμβούλιο, σε συνάρτηση με το "Γυναίκες και επιστήμη":

21. ΚΑΛΕΙ την Επιτροπή:

- να συνεχίσει και να εντείνει τις προσπάθειές της για την προώθηση του ρόλου των γυναικών στην επιστήμη και την τεχνολογία και να εξασφαλίσει την ουσιαστική ενσωμάτωση της ισότητας μεταξύ ανδρών και γυναικών κατά την εφαρμογή του έκτου προγράμματος-πλαισίου και να αναπτύξει τον ευρωπαϊκό χώρο έρευνας,

- ειδικότερα, να προαγάγει την ισότητα των φύλων στους τομείς εκείνους που αφορούν το ανθρώπινο δυναμικό και τις δράσεις σχετικά με την κινητικότητα,

- να δώσει ιδιαίτερη προσοχή στη διάσταση της ισότητας των φύλων κατά τις δράσεις συγκριτικής αξιολόγησης,

22. ΠΑΡΟΤΡΥΝΕΙ την Επιτροπή να επιδιώξει να φθάσει το στόχο της του 40 % συμμετοχή γυναικών σε όλα τα επίπεδα κατά την εφαρμογή και τη διαχείριση προγραμμάτων έρευνας, ενώ ταυτόχρονα θα συνεχίζεται να λαμβάνεται υπόψη η ανάγκη εξασφάλισης της επιστημονικής και τεχνολογικής αριστείας,

23. ΚΑΛΕΙ τα κράτη μέλη και την Επιτροπή να συνεχίσουν τις προσπάθειες που έχουν αναλάβει για να προωθήσουν τη συμμετοχή των γυναικών στην επιστήμη σε εθνικό επίπεδο, να συλλέξουν, ανά φύλο, συγκεντρωτικά στατιστικά στοιχεία σχετικά με το ανθρώπινο δυναμικό στον τομέα της επιστήμης και της τεχνολογίας και να αναπτύξουν δείκτες ώστε να παρακολουθούν την πρόοδο που επιτελείται προς την ισότητα μεταξύ ανδρών και γυναικών στο χώρο της έρευνας στην Ευρώπη,

24. ΚΑΛΕΙ τα κράτη μέλη και την Επιτροπή να στηρίξουν την ομάδα του Ελσίνκι στη συνέχιση του έργου της, και να εμβαθύνουν τη συνεργασία ώστε να προαχθεί ο ρόλος των γυναικών στο χώρο της έρευνας στην Ευρώπη,

25. ΚΑΛΕΙ την Επιτροπή να υποβάλει, εντός διετίας, έκθεση για την πρόοδο στο χώρο "Γυναίκες και επιστήμη".

(1) ΕΕ C 374 της 28.12.2000, σ. 1.

(2) ΕΕ C 201 της 16.7.1999, σ. 1.